**URAD PREDSEDNIKA REPUBLIKE**

**DRŽAVNI ZBOR REPUBLIKE SLOVENIJE**

**DRŽAVNI SVET REPUBLIKE SLOVENIJE**

**USTAVNO SODIŠČE REPUBLIKE SLOVENIJE**

**RAČUNSKO SODIŠČE REPUBLIKE SLOVENIJE**

**VARUH ČLOVEKOVIH PRAVIC REPUBLIKE SLOVENIJE**

**DRŽAVNA REVIZIJSKA KOMISIJA REPUBLIKE SLOVENIJE**

**INFORMACIJSKI POOBLAŠČENEC REPUBLIKE SLOVENIJE**

**KOMISIJA ZA PREPREČEVANJE KORUPCIJE REPUBLIKE SLOVENIJE**

**DRŽAVNA VOLILNA KOMISIJA**

**FISKALNI SVET**

**SODNI SVET**

**ZAGOVORNIK NAČELA ENAKOSTI**

**VRHOVNO SODIŠČE REPUBLIKE SLOVENIJE**

**VRHOVNO DRŽAVNO TOŽILSTVO**

**DRŽAVNO ODVETNIŠTVO**

**OBČINE**

**ZDRUŽENJE OBČIN SLOVENIJE**

**SKUPNOST OBČIN SLOVENIJE**

**ZDRUŽENJE MESTNIH OBČIN SLOVENIJE**

**MINISTRSTVA**

**ORGANI V SESTAVI MINISTRSTEV**

**VLADNE SLUŽBE**

**UPRAVNE ENOTE**

Številka: 1002-602/2021/1

Datum: 25. 3. 2021

# Zadeva: Pojasnilo v zvezi z uveljavitvijo Uredbe o ocenjevanju javnih uslužbencev za leto 2020 zaradi posledic epidemije COVID-19

Spoštovani,

v Uradnem listu RS, št. 43/2021 je bila dne 25. 3. 2021 objavljena Uredba o ocenjevanju javnih uslužbencev za leto 2020 zaradi posledic epidemije COVID-19, ki je začela veljati naslednji dan po objavi v Uradnem listu Republike Slovenije (6. člen Uredbe), torej dne 26. 3. 2021.

1. **Ocenjevanje javnih uslužbencev za leto 2020**

Uredba o napredovanju javnih uslužbencev v plačne razrede (Uradni list RS, št. [51/08](http://www.uradni-list.si/1/objava.jsp?sop=2008-01-2136), [91/08](http://www.uradni-list.si/1/objava.jsp?sop=2008-01-3920), [113/09](http://www.uradni-list.si/1/objava.jsp?sop=2009-01-5150) in [22/19](http://www.uradni-list.si/1/objava.jsp?sop=2019-01-0921)) v prvem odstavku 4. člena določa, da se javne uslužbence, ki so pri proračunskem uporabniku zaposleni za določen ali nedoločen čas, za polni delovni čas ali delovni čas, krajši od polnega delovnega časa, oceni enkrat letno. Skladno s tretjim odstavkom 4. člena Uredbe o napredovanju javnih uslužbencev v plačne razrede se pri postopku ocenjevanja ocenijo javni uslužbenci, ki so v prejšnjem koledarskem letu opravljali delo najmanj šest mesecev. Ocenijo se tudi tisti javni uslužbenci, ki so zaradi napotitve s strani delodajalca odsotni več kot šest mesecev in ki so odsotni več kot šest mesecev zaradi poškodbe pri delu, poklicne bolezni in starševskega varstva (porodniški dopust).

Osnovno pravilo, ki ga določa Uredba o napredovanju javnih uslužbencev v plačne razrede za pridobitev ocene je, da je javni uslužbenec v preteklem koledarskem letu **opravljal delo najmanj šest mesecev**.

Uredba o napredovanju javnih uslužbencev v plačne razrede pa določa tudi izjeme, ko se javni uslužbenec oceni, čeprav **je bil odsoten** v preteklem koledarskem letu **več kot šest mesecev,** in sicer v naslednjih primerih:

* napotitev s strani delodajalca,
* poškodbe pri delu,
* poklicne bolezni in
* starševska varstva (porodniški dopust).

Tudi v teh primerih pa je treba upoštevati, da javnega uslužbenca ni mogoče oceniti, če sploh ni opravljal dela v preteklem koledarskem letu. Več o tem: [Ocenjevanje neocenjevanje 03.02.2011](https://www.gov.si/assets/ministrstva/MJU/Placni-sistem/Ocenjevanje-ter-napredovanje-4.-clen-Uredbe/4f61a8112d/Ocenjevanje-neocenjevanje-03.02.2011.doc).

Glede na to, da so bili v letu 2020 javni uslužbenci odsotni tudi iz drugih razlogov, na katere je vplivala epidemija COVID-19, je **Uredba o ocenjevanju javnih uslužbencev za leto 2020 zaradi posledic epidemije COVID-19** določila tudi druge izjeme, ko se javni uslužbenec oceni, čeprav je bil **v letu 2020** **začasno zadržan od dela več kot šest mesecev** **zaradi razlogov, na katere je vplivala epidemija COVID-19.**

Skladno z 2. členomUredbe o ocenjevanju javnih uslužbencev za leto 2020 zaradi posledic epidemije COVID-19 se, ne glede na določbo tretjega odstavka 4. člena Uredbe o napredovanju javnih uslužbencev v plačne razrede, postopek ocenjevanja za leto 2020 izvede tudi za javne uslužbence, ki so bili v letu 2020 začasno zadržani od dela več kot šest mesecev zaradi naslednjih razlogov:

* zaradi odrejene karantene,
* višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov, ali nemožnosti prihoda na delo zaradi ustavitve javnega prevoza ali zaprtja mej s sosednjimi državami,
* zaradi odrejenega čakanja na delo ali
* zaradi okužbe z virusom SARS-CoV-2.

**Primer:** Javni uslužbenec, ki je v letu 2020 opravljal delo pet mesecev, pet mesecev je bil odsoten zaradi bolezni (ne gre pa za poškodbo pri delu) in dva meseca zaradi odrejenega čakanja na delo, se na podlagi Uredbe o ocenjevanju javnih uslužbencev za leto 2020 zaradi posledic epidemije COVID-19 za leto 2020 oceni (če Uredba o ocenjevanju javnih uslužbencev za leto 2020 zaradi posledic epidemije COVID-19 ne bi bila uveljavljena, se ne bi ocenil).

1. **Rok za ocenitev**

Skladno z drugim odstavkom 4. člena Uredbe o napredovanju javnih uslužbencev v plačne razrede se postopek ocenjevanja javnega uslužbenca izvede vsako leto najkasneje do 15. marca. Glede na to, da je bila Uredba o ocenjevanju javnih uslužbencev za leto 2020 zaradi posledic epidemije COVID-19 uveljavljena po tem datumu in da je določila nove izjeme, na podlagi katerih so javni uslužbenci upravičeni do ocene, je v 3. členu določen tudi rok za ocenitev teh javnih uslužbencev.

Javni uslužbenci, ki so bili v letu 2020 začasno zadržani od dela več kot šest mesecev zaradi odrejene karantene, višje sile, ki je posledica obveznosti varstva otrok zaradi zaprtja vrtcev in šol in drugih objektivnih razlogov, ali nemožnosti prihoda na delo zaradi ustavitve javnega prevoza ali zaprtja mej s sosednjimi državami, zaradi odrejenega čakanja na delo ali zaradi okužbe z virusom SARS-CoV-2 **se ocenijo v 30 dneh od uveljavitve** Uredbe o ocenjevanju javnih uslužbencev za leto 2020 zaradi posledic epidemije COVID-19, torej najkasneje **do 25. 4. 2021.**

1. **Preverjanje izpolnjevanja pogojev za napredovanje**

V 4. členu Uredbe o ocenjevanju javnih uslužbencev za leto 2020 zaradi posledic epidemije COVID-19 je določeno, da se ocena javnega uslužbenca, pridobljena v skladu s to uredbo, upošteva pri preverjanju izpolnjevanja pogojev za napredovanje v višji plačni razred že v letu 2021.

Če bo javni uslužbenec v letošnjem letu na podlagi ocene, pridobljene v skladu z Uredbo o ocenjevanju javnih uslužbencev za leto 2020 zaradi posledic epidemije COVID-19, izpolnil pogoje za napredovanje v višji plačni razred, bo, enako kot ostali javni uslužbenci, napredoval v višji plačni razred s **1. 4. 2021** in pridobil pravico do višje plače s **1. 12. 2021** (četrti odstavek 16. člena Zakona o sistemu plač v javnem sektorju (Uradni list RS, št. [108/09](http://www.uradni-list.si/1/objava.jsp?sop=2009-01-4891) – uradno prečiščeno besedilo, [13/10](http://www.uradni-list.si/1/objava.jsp?sop=2010-01-0520), [59/10](http://www.uradni-list.si/1/objava.jsp?sop=2010-01-3273), [85/10](http://www.uradni-list.si/1/objava.jsp?sop=2010-01-4554), [107/10](http://www.uradni-list.si/1/objava.jsp?sop=2010-01-5583), [35/11](http://www.uradni-list.si/1/objava.jsp?sop=2011-01-1743) – ORZSPJS49a, [27/12](http://www.uradni-list.si/1/objava.jsp?sop=2012-01-1121) – odl. US, [40/12](http://www.uradni-list.si/1/objava.jsp?sop=2012-01-1700) – ZUJF, [46/13](http://www.uradni-list.si/1/objava.jsp?sop=2013-01-1753), [25/14](http://www.uradni-list.si/1/objava.jsp?sop=2014-01-0961) – ZFU, [50/14](http://www.uradni-list.si/1/objava.jsp?sop=2014-01-2074), [95/14](http://www.uradni-list.si/1/objava.jsp?sop=2014-01-3949) – ZUPPJS15, [82/15](http://www.uradni-list.si/1/objava.jsp?sop=2015-01-3254), [23/17](http://www.uradni-list.si/1/objava.jsp?sop=2017-01-1206) – ZDOdv, [67/17](http://www.uradni-list.si/1/objava.jsp?sop=2017-01-3165) in [84/18](http://www.uradni-list.si/1/objava.jsp?sop=2018-01-4122) in prvi odstavek 8. člena Uredbe o napredovanju javnih uslužbencev v plačne razrede).

1. **Pisno obvestilo in aneks k pogodbi o zaposlitvi**

Uredba o napredovanju javnih uslužbencev v plačne razrede v tretjem odstavku 7. člena določa, da morata biti obvestilo in pisni predlog aneksa k pogodbi o zaposlitvi javnemu uslužbencu, ki izpolni pogoje za napredovanje v višji plačni razred, izročena najkasneje 15 dni po roku iz drugega odstavka 4. člena te uredbe, torej najkasneje do 30. marca.

Uredba o ocenjevanju javnih uslužbencev za leto 2020 zaradi posledic epidemije COVID-19 pa v 5. členu določa, da se ne glede na določbo tretjega odstavka 7. člena Uredbe o napredovanju javnih uslužbencev v plačne razrede, javnemu uslužbencu, ki bo pridobil oceno na podlagi te uredbe in izpolnil pogoje za napredovanje v višji plačni razred v letošnjem letu, pisno obvestilo in predlog aneksa k pogodbi o zaposlitvi izročita najpozneje v 15 dneh po izteku roka iz 3. člena te uredbe, to je **najpozneje do 10. 5. 2021**.

1. **Zahteva za preizkus ocene oziroma zahteva za ocenitev**

Javni uslužbenec, ki ne bo ocenjen v roku 30 dni po uveljavitvi te uredbe, torej najkasneje **do 25. 4. 2021** oziroma, ki se ne bo strinjal z oceno, pridobljeno v skladu s to uredbo, bo lahko v osmih delovnih dneh od poteka roka za ocenitev oziroma od seznanitve z oceno zahteval, da se ga oceni oziroma zahteval preizkus ocene pred komisijo kot to določa 17. a člen Zakona o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18).

Ostale določbe sistemske ureditve ocenjevanja in ugotavljanja pogojev za napredovanje v višji plačni razred, kot so določene z Zakonom o sistemu plač v javnem sektorju in Uredbo o napredovanju javnih uslužbencev v plačne razrede ostajajo nespremenjene.

Ministrstva prosimo, da s tem dopisom seznanite proračunske uporabnike iz vaše pristojnosti.

Prijazen pozdrav,

Boštjan Koritnik

 minister

Poslano:

* naslovnikom po elektronski pošti